**Virtuelt bestyrelsesmøde - Frederikshavn Gymnasium**

**Tirsdag d. 16. marts 2021 kl. 16.00 – 18.00**

**Referat**

Dato 16. marts

**Dagsorden**

Deltagere: Gert G. Nygaard (GN), Christine Lunde (CL), Birgit Hansen (BH), Henrik Pedersen (HP), Jakob Johnsen (JJ), Inge Lise Jensen (IL), Michael H. Olesen (Mi), Laura Feld Hessellund (LH), Niels Kooij (NK), Thomas Svane Christensen (TS) og Per Høberg (Pe).

Revisor Louise Tolstrup Lund og økonomimedarbejder Mai-Britt Bøjstrup (MB) deltager under pkt. 3.

*Henrik Pedersen tilsluttede sig først mødet kl. 17.00*

|  |  |
| --- | --- |
| **1. Godkendelse af dagsorden** | |
| **Sagsfremstilling** | Der indstilles til, at bestyrelsen godkender mødets dagsorden. Ønsker om underpunkter til pkt. 11 kan med fordel meddeles på dette punkt. |
| **Beslutning** | Dagsordenen godkendt |

|  |  |
| --- | --- |
| **2. Underskrivelse af referat fra sidste bestyrelsesmøde** | |
| **Sagsfremstilling** | Referatet fra sidste møde er godkendt (jf. godkendelsesprocessen). |
| **Beslutning** | Fysisk underskrift afventer til næste fysiske møde. |

|  |  |
| --- | --- |
| **3. Årsrapport 2020** | |
| **Sagsfremstilling** | Revisor Louise Tolstrup Lund gennemgår regnskabet og protokollat 2020. Regnskabet og protokollatet forventes eftersendt senest torsdag d. 11. marts. |
| **Beslutning** | Louise Tolstrup Lund gennemgik hovedpunkterne i Årsrapporten: - Årsrapporten har fået en blank revisionspåtegning. - Ledelsesberetningen beskriver bl.a. COVID 19’s indflydelse på årsrapporten - Regnskabspraksis er uændret i forhold til tidligere år. - Årsrapporten udviser et mindre underskud på ca. kr. 213.000. *En række konkrete poster blev gennemgået og forklaret*  Herefter blev protokollen gennemgået: - Den kritiske revisionsbemærkning til regnskabet fra 2020 har ikke givet anledning til opfølgning eller yderligere spørgsmål fra STUK. - 26/10 blev der gennemført et uanmeldt kontrolbesøg på gymnasiet, hvilet ikke gav anledning til bemærkninger eller kritik - Der er sket opfølgning på de anbefalinger, som IT-revisionen på gymnasiet i 2020 mundede ud i. - Skolens likviditet vurderes fornuftig  -Antal lærerårsværk pr. årselev er uændret ifht. 2020, hvilket indikerer stabil drift.   Der blev spurgt til underskuddets størrelse ifht. prognosen, som forudså et større underskud. TS redegjorde for, at COVID-19 er den væsentligste forklaring. Minimum 600.000 kroner i reducerede/bortfaldne udgifter kan henføres direkte hertil.  Der blev spurgt til fornuften i egenkapitalens størrelse. TS og Louise T. Lund svarede, at størrelsen er fornuftig, men en smule konsolidering vil være fornuftig, især i lyset af den forestående indfrielse af feriepengeforpligtelsen.  Bestyrelsen godkendte årsrapporten og revisorens beretning. Bestyrelsesmedlemmerne skal i lighed med sidste år foretages digital underskrift på årsrapporten (penneo). |

|  |  |
| --- | --- |
| **4. Opfølgning på budget 2021 og søgetal til august 2021** | |
| **Sagsfremstilling** | Orientering til bestyrelsen vedr. beregning af taxameter til bygnings- og fællesudgifter. Dernæst gennemgås årets søgetal og søgetallene sættes i relation til søgetallene på de øvrige institutioner i regionen. Konsekvenser og muligheder på kort og længere sigt drøftes. Søgetal er opgjort i vedhæftede bilag 2. |
| **Beslutning** | TS gennemgik hovedtallene i bilag 2 (ansøgertal 2021). Det samlede ansøgertal (stx, hf og maritim) er steget med hele 22% Det fremhæves som særdeles glædeligt, at ansøgningstallet til maritim stx er mere end fordoblet, mens ansøgertallet til maritimt HF er stabilt.  Bestyrelsen udtrykte stor glæde over ansøgertallene. I særdeleshed, at over 60% af ansøgerne til maritim stx kommer fra andre regioner end Region Nordjylland.  Det glædelige ansøgertal på stx betyder dog, at skolen p.t. ligger over sit kapacitetsloft. P.t. står vi med 183 ansøgere (loftet er 174).  På baggrund af denne situation har skolens ledelse og bestyrelsesformand henvendt sig til regionens fordelingsudvalg og anmodet om, at vores succes med at tiltrække elever fra andre regioner ikke fører til, at skolen skal afgive lokale ansøgere til deres 2. prioritet. Såfremt dette ikke er muligt har vi anmodet om, at de maritime ansøgere holdes udenfor fordelingen. *Der blev kort redegjort for den videre proces i fordelingsarbejdet.*  TS meddelte slutteligt, at der er opdaget en fejl i budgettet for 2021 (en beregningsfejl på taxametret for bygnings- og fællesudgifter), som betyder, at indtægten i 2021 reelt er ca. 900.000 kr. højere ned hidtil forventet.  Det øgede taxametertilskud på elevområdet (som blev politisk vedtaget på finansloven) er 100% øremærket til undervisningsområdet, mens den øgede indtægt som følge af budgetteringsfejlen primært vil gå til: - Omlagt valgfagsstruktur som følge af skemakommissionens arbejde (”pukkel” i 2021). - Satsning på den maritime stx-uddannelse - Øget ”buffer” på andre budgetposter.  IL kommenterede, at personalet har taget godt imod udsigten til opnormering af en række undervisnings-, team- og vejledningsopgaver. Dette vil bidrage til at lette arbejdspresset. Blandt nogle lærere er der fortsat en bekymring i forhold til den økonomiske bæredygtighed i den maritime stx. |

|  |  |
| --- | --- |
| **5. Fra personale og elevråd** | |
| **Sagsfremstilling** | Personale- og elevrepræsentanterne fortæller, hvad de oplever, der rører sig på gymnasiet. Repræsentanterne redegør for henholdsvis personalets og elevernes trivsel. |
| **Orientering** | Fra elevrådet: - beretter om positive oplevelser med ”tilbagekomsten” til fysisk undervisning (både indendørs for afgangsklasserne og udendørs for fortsætterklasserne). Det sociale har været savnet. - Elevrådet har sammen med ledelsen drøftet den nye rygelov, som træder i kraft i august 2021. Der er god dialog.  Der blev spurgt til testsituationen. Efter en lettere kaotisk første dag har testsituationen nu fundet sit leje.  Fra personalet - lærerne: - Lærerne har også været enormt glade for ”at få eleverne tilbage” - Lærerne oplever fortsat at befinde sig i en unormal og ustabil undervisningssituation. Der sker ofte ændringer, og undervisningen foregår både fysisk og virtuelt, samt udendørs og indendørs. Mange begynder for alvor at føle sig ”corona-slidte” - Lærerne oplever frustration om den fortsat uafklarede situation omkring sommerens eksamener og den ”uklare vægtning” mellem sociale og faglige hensyn, f.eks. i den udendørs undervisning.  Der blev spurgt til personalet syn på de positive sideeffekter af coronasituationen. IL svarede, at der bestemt er positive ting at fokusere på. Mange lærere har lært noget i forhold til digitale løsninger og variationsmuligheder, som bestemt kan bruges fremadrettet. Udfordringen er primært, at der ofte mangler tid til de mange hurtige forandringer.  Fra personalet - TAP: Der meldes om god trivsel i IT-afdelingen. Under nedlukningen er man ”kommet i bund” med en række opgaver. Der meldes ligeledes om god trivsel hos kontorpersonalet, hvor der især er glæde over, at der atter er fysisk fremmøde på arbejdspladsen. I pedelgruppen er man også ”kommet i bund” med en lang række vedligeholdelses- og udviklingsopgaver. Mi beretter med glæde, at skolens sportsplads p.t. i stor stil er lejet ud til indendørs idrætsforeninger, som har henlagt deres træning til vores udendørsarealer. |

|  |  |
| --- | --- |
| **6. Orientering om resultater fra årets elevtrivselsundersøgelse** | |
| **Sagsfremstilling** | Den obligatoriske elevtrivselsmåling blev gennemført i alle klasser i december måned (før nedlukningen). Den overordnede skolerapport fra undersøgelsen er vedhæftet til bestyrelsens orientering (bilag 3) og Pe giver et overblik over resultater og det videre arbejde med målingens indhold. |
| **Beslutning** | Pe gennemgik hovedresultaterne og konklusionerne på elevtrivselsundersøgelsen (ETU) fra december 2020.  ETU 2020 viser bl.a. en markant fremgang i elevernes vurdering af læringsmiljøet, samt at eleverne generelt er gladere for at gå i skole. Rapporten viser også en række ”obs-punkter” i form af oplevet tids- og karakterpres hos eleverne, samt 40% af eleverne, som på et tidspunkt har overvejet at ”droppe ud”. I dette lys er skolens mange fastholdelsestiltag, herunder lærernes teamarbejde, meget væsentligt.  Der fulgte en kort drøftelse af coronaens indflydelse på ETU-resultatet. |

|  |  |
| --- | --- |
| **7. Status på strategiprocessen 2021 (v. CL)** | |
| **Sagsfremstilling** | Orientering om den videre forberedelse til bestyrelsens strategiseminar mandag d. 7. juni på baggrund af bestyrelsens behandling på sidste møde. Se vedhæftede bilag 4. |
| **Beslutning** | Siden sidste bestyrelsesmøde har arbejdsgruppen (Pe, CL, TS) arbejdet videre med et oplæg til strategidagen, som fortsat planlægges til 7/6 kl. 13.00 – 19.00. Der er truffet indledende aftale med en ekstern facilitator. CL gennemgik programforslaget, som inkluderer dialog med eksterne parter (folkeskoleområdet, videregående uddannelser, UE og erhvervslivet).  Bestyrelsen tilsluttede sig programforslaget.  IL meddelte, at hun ikke har ønsket genvalg som TR på gymnasiet, og at der netop er valgt en ny TR. IL forventer at udtræde af bestyrelsen, således at den nye TR har mulighed for at blive valgt ind. IL forespurgte bestyrelsen, om det vil være fornuftigt af hende at udtræde inden seminaret i juni, så den nye TR har mulighed for at deltage i seminaret og den fremadrettede proces. Bestyrelsen udtrykte opbakning til planen. |

|  |  |
| --- | --- |
| **8. Behandling af udkast til gymnasiets kvalitetssystem og evalueringsplan** (bilag 5) | |
| **Sagsfremstilling** | Bestyrelsen blev i efteråret forelagt en skitse til opbygningen af et kvalitetssystem, der opfylder kravene i bekendtgørelsen. Ledelsen har udarbejdet vedhæftede udkast til en samlet plan for gymnasiet, der forsøger at sætte indhold på den daglige praksis og skabe sammenhæng til de mere overordnede mål for institutionen. Bestyrelsen opfordres til at komme med spørgsmål eller ændringsforslag til dokumentet. |
| **Beslutning** | TS gennemgik baggrunden for udkastet og dets indhold. Det opleves som positivt, at kvalitetsarbejdet bliver mere synligt og forpligtende.  Efter en kort drøftelse besluttede bestyrelsen at udsætte godkendelsen af udkastet til der dels har været en yderligere høring i elevrådet, samt en yderligere drøftelse af ”bestyrelsesniveauet” i kvalitetssystemet i bestyrelsen (skal helst foregå på et fysisk bestyrelsesmøde) |

|  |  |
| --- | --- |
| **9. Siden sidst – set i forhold til bestyrelsens arbejde (kort orientering)** | |
| **Sagsfremstilling** | Ingen sagsfremstilling |
| **Beslutning** | TS orienterede kort om den aktuelle coronasituation, herunder situationen med kviktest. Forventningen er p.t., at gymnasiet i fase 2 af teststrategien (efter påske) selv skal stå for teststrategien via selvtest. I den forbindelse skal der uddannes/udpeges et antal ”test-supervisors”. |

|  |  |
| --- | --- |
| **10. Punkter til næste bestyrelsesmøde** | |
| **Sagsfremstilling** | Bestyrelsen har under dette punkt mulighed for at bringe bestyrelsens samlede ressourcer i spil ift. kommende møde og forberede bestyrelsen på forestående punkter. Aktuelt er følgende punkter i spil til mødet i maj 2021:   * Budgetopfølgning * Bestyrelsens input til gymnasiets selvevaluering og opfølgningsplan * Gymnasiets finansielle strategi * Kontinuitet og kompetencer i bestyrelsen (udsat fra forrige møde) |
| **Beslutning** | Ingen yderligere punkter |

|  |  |
| --- | --- |
| **11. Eventuelt** | |
| **Sagsfremstilling** | Ingen sagsfremstilling |
| **Beslutning** | Intet til dette punkt |

Ref. Pe